Document ID: 32001R0584

Kommissionens forordning (EF) nr. 584/2001
af 26. marts 2001
om ændring af forordning (EF) nr. 1103/2000 og (EF) nr. 1926/2000 om ydelse af udligningsgodtgørelse til producentorganisationerne for tunfisk leveret til forarbejdningsindustrien i perioden 1. juli til 30. september 1999 og 1. oktober til 31. december 1999
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 104/2000 af 17. december 1999 om den fælles markedsordning for fiskerivarer og akvakulturprodukter(1), særlig artikel 27, stk. 6, og
ud fra følgende betragtninger:
(1) Forordning (EF) nr. 104/2000 har med virkning fra den 1. januar 2001 erstattet Rådets forordning (EØF) nr. 3759/92 af 17. december 1992 om den fælles markedsordning for fiskerivarer og akvakulturprodukter(2). I artikel 27 i forordning (EF) nr. 104/2000 fastsættes det, at der kan ydes en godtgørelse til producentorganisationer for levering af tun til forarbejdningsindustrien, hvilket tidligere var fastsat i artikel 18 i forordning (EØF) nr. 3759/92.
(2) Ved Kommissionens forordning (EF) nr. 1103/2000(3) og (EF) nr. 1926/2000(4) blev den i artikel 18 i forordning (EØF) nr. 3759/92 omhandlede godtgørelse bevilget for perioden fra henholdsvis den 1. juli til den 30. september og den 1. oktober til den 31. december 1999 til producentorganisationer for gulfinnet tun (Thunnus albacares) med en vægt på over 10 kg per. fisk, gulfinnet tun (Thunnus albacares) med en vægt på højst 10 kg pr. fisk og bugstribet bonit (Euthynnus (Katsuwonus) pelamis).
(3) Ifølge de spanske myndigheder opsagde en række medlemmer af producentorganisationen OPTUC (organización de Productores de Túnidos congelados) deres medlemskab i juni 1998, hvorefter de blev medlem af producentorganisationen OPAGAC (Organización de Productores Asociados de Grandes Atuneros Congeladores de España). Den 16. oktober 2000 gav de spanske myndigheder Kommissionen endelig meddelelse om, hvor store mængder tun medlemmerne af de berørte producentorganisationer havde solgt og leveret til forarbejdningsindustrien i perioden 1. juli 1995 til 30. juni 1998. I den endelige meddelelse ændredes de oplysninger, som var blevet sendt til Kommissionen den 30. juli 1998, efter at flere virksomheder og fartøjer havde skiftet fra OPTUC til OPAGAC.
(4) Oplysningerne fra de spanske myndigheder har betydning for fordelingen mellem de to berørte producentorganisationer af de mængder, der i perioderne 1. juli til 30. september og 1. oktober til 31. december 1999 var berettigede til udligningsgodtgørelse som fastsat i henholdsvis bilaget til forordning (EF) nr. 1103/2000 og i bilaget til forordning (EF) nr. 1926/2000.
(5) Forordning (EF) nr. 1103/2000 og (EF) nr. 1926/2000 bør derfor ændres i overensstemmelse med det ovenfor anførte.
(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskerivarer -
UDSTEDT FØLGENDE FORORDNING:
Artikel 1
Bilaget til forordning (EF) nr. 1103/2000 affattes som angivet i bilag I til nærværende forordning.
Artikel 2
Bilaget til forordning (EF) nr. 1926/2000 affattes som angivet i bilag II til nærværende forordning.
Artikel 3
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 26. marts 2001.

Labels: 1
5
6